b"\n_START_ARTICLE_\nJeff Gord\n_START_SECTION_\nBiografia\n_START_PARAGRAPH_\nNo s'ha publicat informaci\xc3\xb3 ni dels or\xc3\xadgens familiars ni dels primers anys de vida d'en Jeff Gord. De la seva infantesa, en Gord va narrar a una entrevista a Scene Magazine que a l'edat de 5 anys va tenir la seva primera fixaci\xc3\xb3 sexual. Narra que en un esquetx de televisi\xc3\xb3 una noia anava vestida amb ajustades mitges de reixeta i malles, i que aix\xc3\xb2 li va provocar un estat d'alteraci\xc3\xb3 que a aquella curta edat no sabia explicar. Tant era aix\xc3\xad, que s'enutjava cada cop que l'actriu mirava a c\xc3\xa0mera (i que per tant, no se li veien les natges). Des d'aleshores en Jeff Gord va centrar el seu desig vital en practicar el bondage._NEWLINE_Tampoc s'ha especificat molt de la seva vida adulta. Del seu perfil a la xarxa social Fetlife, es despr\xc3\xa8n que es va casar i divorciar, per\xc3\xb2 no ha transcendit el nom de la c\xc3\xb2njuge ni si va tenir descend\xc3\xa8ncia. Jeff Gord era un declarat heterosexual, no sentint-se atret ni motivat a crear les seves obres, ni amb homes ni transsexuals ni travestistes._NEWLINE_Jeff Gord va residir a Gal\xc2\xb7les fins a l'any 1995, en qu\xc3\xa8 es va traslladar a viure a l'estat de Washington, als Estats Units, fins al dia de la seva mort.\n_START_SECTION_\nObra\n_START_PARAGRAPH_\nEn Jeff Gord comen\xc3\xa7a la seva obra com a escultor/enginyer el 1970. La seva obra es centrava en la fornif\xc3\xadlia, \xc3\xa9s a dir, en convertir a persones en mobles com a forma d'objectificaci\xc3\xb3 sexual. Paral\xc2\xb7lelament, com a escriptor amateur, a fi d'aportar literatura er\xc3\xb2tica de qualitat a persones amb gustos semblants als seus, va crear diferents relats que van ser publicats entre 1989 i 1992. El 1990 va fundar HG Publications, que li havia de servir d'editorial per a publicar les seves hist\xc3\xb2ries. Comen\xc3\xa7ant en format de fanzine en mida DIN A5, les seves publicacions inclo\xc3\xafen, a part dels seus escrits, fotografies de les seves obres, i c\xc3\xb2mics de diferents dibuixants (per exemple Benson). Amb aquesta editorial tamb\xc3\xa9 es van publicar obres d'autors com Orion, JG-Leathers o Sadie._NEWLINE_El 1995, arran d'un judici per obscenitat amb el Servei Duaner Brit\xc3\xa0nic, Jeff Gord decideix traslladar-se a viure a Am\xc3\xa8rica, traslladant-hi la seva producci\xc3\xb3 i l'editorial, que va passar a dir-se HG-Orion. En aquesta, es van publicar 8 nous llibres, sobretot relats escrits entre 1990 i 1994, que no havien estat pr\xc3\xa8viament publicats. Degut a problemes amb el seu soci Alas, la companyia es va dissoldre el mar\xc3\xa7 de 1998. Aquell mateix any va fundar HGP International Inc. (nova editorial on continuar amb la seva obra escrita i publicant relats i hist\xc3\xb2ries gr\xc3\xa0fiques de tercers) i la seva versi\xc3\xb3 virtual, House of Gord._NEWLINE_Pel que fa a la seva obra escult\xc3\xb2rica, i que podem trobar perfectament documentada a la mencionada web, es centra a sotmetre a dones (categoritzables dins dels c\xc3\xa0nons de bellesa occidental, preferentment cauc\xc3\xa0siques) en situaci\xc3\xb3 temporal de bondage extrem. Si b\xc3\xa9 Gord es podia passar mesos ideant, dissenyant i construint un enginy, la posada en escena no durava m\xc3\xa9s de 30 o molt a estirar, 45 minuts. Durant aquest temps, els seus assistents documentaven gr\xc3\xa0ficament l'acte, per a posteriorment alliberar la model. Sent aix\xc3\xad, l'art d'en Gord es pot considerar art ef\xc3\xadmer. Segons narra ell mateix, un cop fet el giny, aquest acostumava a ser desmuntat per a aprofitar els materials per a futures creacions. Tot i aix\xc3\xb2, molts d'ells resten guardats en els sis coberts i garatges de la seva finca. Algunes de les seves creacions m\xc3\xa9s conegudes s\xc3\xb3n les figures humanes per als frontals dels cap\xc3\xb3s dels vehicles, el penell, la roda d'h\xc3\xa0mster gegant o la bicicleta a tracci\xc3\xb3._NEWLINE_Les seves obres tenen com a trets comuns la impossibilitat d'escapar de les models que hi participen (fins que no en s\xc3\xb3n alliberades) i una fixaci\xc3\xb3 per l'est\xc3\xa8tica. El mateix Jeff reconeix que gran part de la dificultat dels seus invents radicava en poder encabir tota la maquin\xc3\xa0ria i els automatismes que integrava sense perdre l'est\xc3\xa8tica global del conjunt ni ocultar la voluptuositat del cos de la dona. A aquest tenor, en Jeff Gord acostumava a fer vestir les seves models amb catsuits de lycra, Spandex o l\xc3\xa0tex, aix\xc3\xad com amb cotilles i sabates de tac\xc3\xb3 d'agulla._NEWLINE_Obsessionat per la seguretat, en Gord s'assegurava que les seves creacions fossin completament inoq\xc3\xbces per a les models, al mateix temps que maldava per mantenir una falsa aparen\xc3\xa7a de precarietat i perillositat. En Jeff Gord entenia que si la model no se sentia segura, no gaudiria de l'obra, i per a ell era fonamental aquest gaudir i plaer compartit._NEWLINE_HGP International Inc. \xc3\xa9s l'actual posse\xc3\xafdora de tots els drets sobre l'obra de Gord, tant virtual com en paper (existeixen en el seu cat\xc3\xa0leg 34 obres escrites). En format multim\xc3\xa8dia, el seu fons documental consta de centenars de curtmetratges aix\xc3\xad com la trilogia de llargmetratges abans mencionada.\n_START_SECTION_\nLlegat\n_START_PARAGRAPH_\nJeff Gord va establir un abans i un despr\xc3\xa9s dins del bondage extrem. La seva obra, sobretot pels seus coneixements d'enginyeria, va demostrar que les ideacions m\xc3\xa9s fantasioses poden ser executades a la realitat. Gord va ser capa\xc3\xa7 de plasmar en els seus ginys el que fins aleshores sols era possible en dibuixos i tires c\xc3\xb2miques. Al mateix temps, va crear una pr\xc3\xb2pia disciplina dins de l'objectificaci\xc3\xb3 sexual, remarcant al mateix temps el respecte per la persona que \xc3\xa9s sotmesa a aquesta objectificaci\xc3\xb3 i l'observaci\xc3\xb3 estricta de la seguretat dels participants._NEWLINE_La seva obra ha influ\xc3\xaft en posteriors artistes gr\xc3\xa0fics com ara Osvaldo Greco, esc\xc3\xa8nics, i en l'imaginari col\xc2\xb7lectiu dels amants del bondage i el BDSM. Una mostra d'aquesta repercussi\xc3\xb3 est\xc3\xa0 en el cap\xc3\xadtol de CSI Nova York n\xc3\xbamero 16 de la 1a temporada. Tant \xc3\xa9s aix\xc3\xad que avui en dia no es pot parlar de bondage extrem, momificaci\xc3\xb3 o objectificaci\xc3\xb3 sexual sense tenir-lo present._NEWLINE_Gord va ser tamb\xc3\xa9 un ferm defensor dels drets d'autor i de la persecuci\xc3\xb3 de la pornografia il\xc2\xb7legal a Internet. En defensa dels seus interessos, va organitzar als empresaris del porno estatunidencs per a fer front com\xc3\xba a la pirateria."